text: 
  Han skulle blive 72 år, inden han fik sit gennembrud hos det brede 
  publikum med albummet " The Healer ".
  
  Hans navn er John Lee Hooker, født 22. august 1917 i bluesmusikkens 
  hjemstat Mississippi.
  
  Og nok fik han først det afgørende gennembrud i 1989, hvor han fik 
  en Grammy for " The Healer ", men elskere af eksempelvis Johnny 
  Winter, Status Quo, Animals, Georgia Satellites, ZZ Top, The Black 
  Crowes og Rolling Stones' guitarist Keith Richards kan roligt lige nu 
  kaste sig i støvet og takke inderligt og intenst for, at John Lee 
  Hooker kom til verden dengang i 1917.
  
  John Lee Hookers indflydelse på andre musikere som sanger og især som
   guitarist har været intet mindre end monumental. Lee Hooker opfandt 
  den sejt, swingende boogie-guitarstil, som Keith Richards og 
  guitaristerne Francis Rossi og Rick Parfitt i Status Quo har levet 
  fedt og fremragende af gennem fire årtier. Og hvad mere er: han 
  opfandt stilen allerede først i 40'rne.
  
  
  
  